PROUD มองปี 65 รายได้แตะ 1 หมื่นลบ. รับรายได้โครงการหัวหิน-โฟกัสเพลินจิตหนุน
PROUD มองปี 65 รายได้แตะ 1 หมื่นลบ. รับรายได้โครงการหัวหิน-โฟกัสเพลินจิตหนุน
21 ธ.ค. 2563

นายพสุ ลิปตพัลลภ กรรมการ บริษัท พราว เรียล เอสเตท จำกัด (มหาชน) หรือ PROUD เปิดเผยว่า บริษัทตั้งเป้าหมายจะมีผลประกอบการที่มีกำไรสุทธิได้อย่างแน่นอน ตามยอดโอนกรรมสิทธิ์จากยอดขาย (Presale) ที่มีกำหนดในปี 65 ราว 10,000 ล้านบาท โดยปัจจุบันบริษัทมียอดขายรอโอน (backlog) แล้ว 5,500 ล้านบาท จาก 2 โครงการ ได้แก่ โครงการ Intercontinental Residences Hua Hin และโครงการ โฟกัส เพลินจิต (Focus Ploenchit)
ขณะเดียวกันบริษัทยังคงแผนการดำเนินงานธุรกิจใน 5 ปีจากนี้ (ปี 63-67) จะเปิดตัวโครงการใหม่ปีละ 1 โครงการ ซึ่งปัจจุบันมีที่ดินในทำเลเหมาะสมแล้วทั้งหมด ได้แก่ ในช่วงไตรมาส 1/63 ได้เปิดตัว โครงการ Intercontinental Residences Hua Hin มูลค่าโครงการ 3,515 ล้านบาท เป็นห้องชุดพักอาศัยจำนวน 238 ยูนิต มียอดขายแล้ว 67% หรือมูลค่ารวม 2,357 ล้านบาท และคาดภายในปี 64 ยอดขายจะเพิ่มขึ้นอยู่ที่ระดับ 90% โครงการนี้จะสร้างเสร็จและเริ่มส่งมอบได้ตั้งแต่ไตรมาส 1/65
ขณะที่ในปี 64 บริษัทมีแผนเปิดตัวอย่างน้อยอีก 1 โครงการ เป็นคอนโดมิเนียม High Rise ติดกับสวนน้ำวานา นาวา หัวหิน (Vana Nava Water Jungle) มูลค่าโครงการราว 2,000 ล้านบาท ปัจจุบันมีที่ดินรองรับอยู่แล้ว อย่างไรก็ตาม ช่วงเวลาของการเปิดตัวโครงการ ขึ้นอยู่กับสถานการณ์ของภาพรวมตลาดเป็นหลัก
นอกจากนี้ ในปี 65-67 บริษัทมีแผนเปิดตัวโครงการที่พักอาศัยเพิ่มอีก 1 โครงการต่อปี ปัจจุบันอยู่ระหว่างการศึกษาและพิจารณาทำเล เบื้องต้นบริษัทยังคงเน้นพัฒนาโครงการในทำเลหัวหิน เนื่องจากเป็นทำเลที่บริษัทมีความเชี่ยวชาญ ขณะเดียวกันบริษัทยังคงศึกษาทำเลใหม่ๆ อย่างต่อเนื่อง
แนวโน้มผลการดำเนินงานในปี 63 จะยังขาดทุนสุทธิ แม้รายได้จะเพิ่มขึ้นจากปี 62 ที่มีรายได้รวม 114.66 ล้านบาท ซึ่งในช่วง 9 เดือนแรกของปีนี้ บริษัทมีรายได้รวมแล้ว 196.15 ล้านบาท เป็นผลมาจากการขายและทยอยส่งมอบโครงการโฟกัส เพลินจิตในช่วงไตรมาส 3/63 ซึ่ง ณ วันที่ 31 ธ.ค. 62 โครงการโฟกัส เพลินจิต มีสินค้าพร้อมโอน (Inventory) จำนวน 32 ยูนิต รวมมูลค่า 182 ล้านบาท ปัจจุบันปิดการขายแล้ว